Nuuskommentaar: Saam op knieë en saamstaan vir AfrikaansBekendstelling van Akademia op 25 November 2014 Foto: Reint Dykema, Solidariteit Gister, vir ’n paar uur lank, is die kuberruim oorval met inskrywings van mense wat skryf dat hulle bid dat die bevryde buitelandse gyselaar in Jemen, die Suid-Afrikaner Pierre Korkie sal wees. Die hoop het beskaam, maar nie na baie, baie Afrikaanssprekendes nie weer biddend gewys het hoe dit hulle raak as iemand uit eie geledere in die hande van gewetenlose terroriste beland nie. Gister het ook getoon dat harte nog warm klop vir Afrikaans met die nuus dat die ontluikende universiteit, Akademia, as gemeenskapsuniversiteit ontwikkel gaan word. Nie net as Afrikaanse universiteit nie, maar universiteit van akademiese uitnemendheid – iets so eie aan die Afrikaner is soos biltong en ŉ potjie op die kole. Die nuus oor Akademia volg minder as ’n week na Rapport onder meer in ’n hoofartikel sy kommer uitgespreek het oor die jongste verwikkelinge by die Pukke en op Maties. Akademici stamp koppe oor of die nuwe NWU-rektor, prof. Dan Kgwadi, se planne vir Afrikaans tot nadeel gaan wees, en so ook oor of die nuwe taalbeleid vir Afrikaans op Stellenbosch taalbeleid vir Afrikaans op Stellenbosch nie vir Afrikaans die dood in die pot inhou nie. Op vele terreine word Afrikaans na die laaste loopgrawe teruggedwing. Dan volg gister se nuus oor die bekendstelling van Akademia as gemeenskapsuniversiteit. In Maroela Media se Die Groot Debat lui Solidariteit se hoofde, Flip Buys en Dirk Herman in met artikels getiteld onderskeidelik Akademia: Kom ons maak ’n wêreldklas- Afrikaanse universiteit en Verlig of verkramp – ons gaan eerder ŉ universiteit bou. Die reaksie is oorweldigend positief. Nie alleen word die twee artikels saam veel meer as ’n duisend keer op Facebook gedeel van die hoofblad af nie, die kommentare is oorweldigend positief. Dit val boonop saam met AfriForum se voorlegging voor die VN se Menseregteraad in Genève oor minderheidsregte in Suid-Afrika. Te midde van die strome gelukwensings en blydskap is ’n stroompie vyfdekolonners egter ook kliphard aan die werk, wat juis hierdie geleentheid gebruik om AfriForum en Solidariteit, en sommer ander vennote in die Solidariteitsbeweging verdag te maak of sommer net te beledig. Ongelukkig, te dikwels, laat hierdie Afrikaners se spêling en gramatieka hille in die steuk, soos hierdie juwele: “Dis die probleem met julle lot, julle besef nie ons moet eerder veg vir ons eie Boere republiek (sic) nie.” ŉ Ander skryf: “Afriforum (sic) se onder rok (sic) will (siek) bly uithang.” (Die name van die skrywers is maar liefs en om verstaanbare redes weggelaat). As iemand ’n ander wil kritiseer of slegsê omdat die ander nie Afrikaans of Afrikaners genoeg sou wees nie, kan hy of sy darem seker as gesuiwerde Afrikaner darem nie Afrikaans gaan beledig deur dit soos sy of haar agterent te skruif, ekskuus, skryf nie. Gelukkig is die boodskap uit die terugvoer oorweldigend positief. Die Afrikaner is nie uniek as platgeslane volk wat kon opstaan en telkemale weer moes opstaan nie. Die Armeniërs moes oor honderde jare telkemale opstaan – ’n Christenvolk wat later deur die Islam omring is. Selfs die huidige Armenië val buite die oorspronklike Armeense hartland wat binne die teenswoordige Turkye was, en deur ’n volksmoord byna ŉ eeu gelede volkome van Armeniërs gesuiwer is. Die Koerde moes in hul geskiedenis ongelooflik baie terugslae, soos ook die volkome wegteken van ’n vaderland deur ander moondhede, beleef. Die Russe is verskeie kere vanuit die ooste platgeloop en op groot skaal uitgewis – soms met die wreedste metodes denkbaar. In Europa is talle volke wat steeds geen eie vaderland het nie, maar wie se minderheidsregte nie net beskerm word nie, maar ook geleentheid kry om uitgebou te word. Waar prakties moontlik is kan sulke gemeenskappe hul eie universiteite kry – juis volgens die internasionale reg, om konflik te voorkom en elkeen die geleentheid te bied om tot op tersiêre vlak in sy moedertaal onderrig te word. Van die verwyte teen die ontwikkeling van Akademia is dat dit glo nou sou beteken dat Solidariteit en vennote Afrikaans by ander universiteite gaan afskryf. Maar Buys skryf dan in sy bydrae tot Die Groot Debat pertinent: “Daarom fokus die Solidariteit Beweging se twaalfpuntplan vir Afrikaans op universiteitsvlak baie sterk op Afrikaans by die huidige universiteite. Dit is mos nie ’n guns wat ons vra nie, dis ons demokratiese en grondwetlike reg. Ons belastinggeld praat immers ook Afrikaans.” Wat anders as vyfdekolonner-kwaadwilligheid kan dit dan wees as die kubermuur beplak word met leuenagtige inskrywings hieroor? Dat enige pad vorentoe vir Afrikaans weer opofferings gaan verg, is ongetwyfeld so. Maar as genoeg mense saamwerk, word dit soos ’n belegging in die toekoms waar dit wat nou afgeknyp kan word, eendag mooi dividende dra. Dit moet egter in gedagte gehou word dat om Afrikaans by enkele bestaande universiteite te beredder, nie die volle prentjie bied nie. Kultuur is veel meer as net taal. By Kovsies het ’n jong Afrikanerseun, en diep gelowige Christen, enkele jare gelede vir ’n landbougraad ingeskryf. Die universiteit se etos en logo het gepas by sy eie. Toe hy sy B-graad ontvang, was die gradeplegtigheid egter in geheel van enige Christelike tradisies soos opening met gebed gestroop. Die naam van God is ten spyte van groot protes uit die logo verwyder. Sy honneursklasse moet hy hoofsaaklik in Engels deurloop. Daardie volgende gradeplegtigheid is vir die ouers ’n kultuurskok, chaoties en “opgekikker” met ’n “sangitem” wat die toeskouers die hasepad wil laat kies. ’n Eie universiteit bring meer as net taalbestendigheid en -sekuriteit, dit bied ook die ruimte waarbinne die Christelike kultuur sy fondamente stewig kan lê – en “teen die ganse wêreld vry”. Dit is immers baie beter as die bobbejaan wat sy hand deur die gaatjie steek wat die boer vir hom in die pampoen gesny het. Dan gryp hy ’n hand vol pitte, en sy vuis is te groot om terug deur die gaatjie te trek. En dan is dit klaar met Kees. Mag Akademia ’n sieraad vir die Afrikaner en sy tradisies word, en uitmuntende graduandi oplewer.